ΓΡΑΠΤΗ ΕΡΩΤΗΣΗ P-2520/98

υποβολή: Hugh McMahon (PSE) προς την Επιτροπή

(28 Ιουλίου 1998)

Θέμα: Έργα στο Tarija της Βολιβίας

Δύναται η Επιτροπή να παράσχει στο Κοινοβούλιο ενημερωμένη ανάλυση των χρηματοδοτήσεων των έργων στο Tarija της Βολιβίας η οποία να εμφαίνει τις εξής κατηγορίες:

- Βελτίωση της οικονομικής προσβάσεως στη διατροφή

- Βελτίωση της φυσικής προσβάσεως στη διατροφή

- Βελτίωση της διαθεσιμότητας των ειδών διατροφής.

Δύναται επίσης η Επιτροπή να πληροφορήσει το Κοινοβούλιο σχετικά με το διοικητικό κόστος του έργου, συμπεριλαμβανομένου του κόστους προσωπικού για τους 8 Διευθυντές στη διάρκεια της τελευταίας τετραετίας και του κόστους μεταφοράς για τις αποστολές φορτίου από την Ευρώπη;

Συμπληρωματική απάντηση

του κ. Marín εξ ονόματος της Επιτροπής

(19 Νοεμβρίου 1998)

Η Επιτροπή εφήρμοσε πρόγραμμα επισιτιστικής ασφάλειας που καλύπτει το σύνολο της Βολιβίας, και που έχει ως στόχο τη βελτίωση της οικονομικής πρόσβασης στα τρόφιμα, της πρακτικής πρόσβασης στα τρόφιμα και στην ύπαρξη καθαυτών των τροφίμων. Ο συνολικός προϋπολογισμός για την περίοδο 1996-2000 είναι 80 εκατ.ECU και το πρόγραμμα καλύπτει το σύνολο της χώρας. Το ένα σκέλος του προγράμματος έχει τομεακό χαρακτήρα και προβλέπει τη χρηματοδότηση οριζοντίων προγραμμάτων (π.χ.: εθνικό πρόγραμμα σπόρων προς σπορά). Το άλλο σκέλος έχει εδαφικό χαρακτήρα και καλύπτει 78 από τις 311 τοπικές κοινότητες της χώρας. Οι εν λόγω κοινότητες είναι μεταξύ των φτωχότερων της χώρας και αριθμούν συνολικά 800.000 κατοίκους. Το εδαφικό σκέλος περιλαμβάνει τμήματα της Tarija.

Αναλυτικά, τα 128 προγράμματα που έχουν εγκριθεί μέχρι σήμερα κατανέμονται στους εξής τομείς: 23 % άρδευση, 35 % αγροτική οδοποιία, 18 % κατάρτιση, 14 % στήριξη της γεωργικής παραγωγής και 10 % λοιπά.

Το Prodizavat αποτελεί ένα ξεχωριστό σχέδιο γεωργικής ανάπτυξης που έχει ως στόχο την αύξηση του εισοδήματος των γεωργών στην περιοχή της Tarija. Η διαχείριση του προγράμματος γίνεται από μια μονάδα διαχείρισης που αποτελείται από δύο διευθυντές, έναν ευρωπαίο και ένα βολιβιανό. Κατά τη διάρκεια των τεσσάρων τελευταίων ετών υπήρξαν δύο ευρωπαίοι και τέσσερεις βολιβιανοί διευθυντές. Η κοινοτική συνεισφορά δεν καλύπτει τις δαπάνες μισθοδοσίας των Βολιβιανών συνδιευθυντών.

Ο κοινοτικός προϋπολογισμός για χορήγηση ευρωπαϊκής τεχνικής βοήθειας ανέρχεται σε 1,68 εκατ. ECU και καλύπτει τη μισθοδοσία τεσσάρων (4) Ευρωπαίων εμπειρογνωμόνων επί τέσσερα (4) έτη (δηλ. ενός διευθυντού, ενός αγρονόμου, ενός μηχανικού και ενός διοικητικού υπαλλήλου). Από τον κοινοτικό προϋπολογισμό χρηματοδοτούνται, ακόμη, οι δαπάνες μισθοδοσίας ενός βολιβιανού νομικού συμβούλου και ενός Βολιβιανού κοινωνικού λειτουργού (0.065 εκατ. ECU). Εξάλλου, οι βολιβιανές αρχές έχουν αναλάβει τη μισθοδοσία του εντόπιου προσωπικού που αριθμεί περίπου 60 άτομα (συμπεριλαμβανομένων των βολιβιανών διευθυντών).

Στο πλαίσιο του προγράμματος αγοράστηκαν οχήματα από την Ευρώπη, δεδομένου ότι οι σχετικοί κοινοτικοί κανόνες προβλέπουν ότι τα εμπορεύματα και τα υλικά που αγοράζονται για ένα πρόγραμμα χρηματοδοτούμενο από την Κοινότητα πρέπει να είναι είτε εθνικής είτε ευρωπαϊκής καταγωγής. Δεδομένου ότι η Βολιβία δεν παράγει οχήματα, τα συγκεκριμένα έπρεπε να εισαχθούν. Το κόστος των οχημάτων ανήλθε σε 0,28 εκατ. ECU.